**Intézkedések az ELTE Radnóti Miklós Gyakorlóiskolában**

**a COVID járvány terjedésének megelőzése érdekében**

**érvényes: május 10-től**

Az összefoglaló csak a legfontosabb intézkedéseket tartalmazza. Készült az EMMI 2020. augusztus 17-én kiadott *Intézkedési terv a 2020/2021. tanévben a köznevelési intézményekben a járványügyi készenlét idején alkalmazandó eljárásrendről* című kiadványa alapján.

<https://www.oktatas.hu/pub_bin/dload/kozoktatas/Tanevkezdes2020/Intezkedesi_terv_a_koznevelesi_intezmenyek_reszere_2020_2021_tanev.pdf>

1. Az iskola látogatása, az épületben való tartózkodás speciális rendje

Az iskolát kizárólag **egészséges, tüneteket nem mutató** tanuló látogathatja.

Az oktatásban, illetve az intézmény működtetésében csak egészséges és tünetmentes dolgozó vehet részt.

Amennyiben a szülők gyermeküknél tüneteket észlelnek, gondoskodniuk kell a gyermek orvosi vizsgálatáról. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.

Az iskola bejáratánál és az ebédlőbe való belépés előtt mindenkinek használnia kell a vírusölő hatású folyadékkal ellátott automata, érintésmentes kézfertőtlenítő készülékeket.

A **szájat és orrot eltakaró maszk viselése mindenki számára** **kötelező** (diákok, tanárok, nem pedagógus dolgozók, tanárjelöltek, szülők, vendégek):

* minden évfolyamon (1-12.) **az iskola épületének minden helyiségében, az udvaron, egész nap kötelező**. A maszkot az étkezések idején le lehet venni.

Mindenki biztonságos, lehetőség szerint FFP2-es maszkot használjon.

Kérjük a mosható maszkok rendszeres tisztítását, vagy az eldobható maszkok napi cseréjét. Legyen a diákok táskájában a maszk tárolására alkalmas tárgy (doboz, tartó, zacskó).

Ha valaki elfelejtett maszkot hozni magával, a portán tud vételezni.

A **testnevelésórákat** az időjárás függvényében szabad téren (udvar, iskolán kívül) szervezzük meg. Az órák során mellőzzük a szoros testi kontaktust igénylő feladatokat. A testnevelés órák időtartama 45 percnél rövidebb, így elkerüljük az öltözőben egymást váltó csoportok egyidejű tartózkodását. A maszk használata a testnevelés termekben az óra alatt és az öltözőben is kötelező. A szabad téren tartott testnevelésórákon a maszkot csak abban az esetben kell használni, ha a tevékenység során nem tartható a 1.5 méteres távolság.

2. **Rendezvények**, tanórán kívüli programok

Az iskola épületében tanórán kívül jelenléti programok, szakkörök, rendezvények nem szerveződnek.

3. **Higiéné biztosítása az épületben, takarítás, fertőtlenítés**

Fokozottan ügyelünk az intézmény tisztaságára, napi többszöri fertőtlenítő takarítást végzünk, különös tekintettel a kézzel gyakran érintett felületekre: ajtó-, ablakkilincsek, korlátok, villany- és egyéb kapcsolók, informatikai eszközök (billentyűzet, monitor, egér), mosdók csaptelepei, WC lehúzók.

A természettudományos szaktantermekben a laboráns dolgozók segítéségével a gyakorlati használati eszközöket fertőtlenítjük (pl. kísérleti eszközök, mikroszkópok).

Mosdóhasználat után a kihelyezett vírusölő hatású kézfertőtlenítő folyékony szappannal kezet kell mosni.

A személyi higiéné alapvető szabályairól a tanulók az első tanítási napon részletes, az adott korosztálynak megfelelő szintű tájékoztatást kapnak osztályfőnökeiktől.

Az ablakokat (az időjárástól függően nyitva tartjuk), hideg időjárás esetén hetesi felelős rendszerben megszervezzük a rendszeres szellőztetést a szünetekben az osztálytermekben, a tanórák alatt a folyosókon.

Fokozottan ügyelünk az étkezés helyszínének tisztaságára, a rendszeres fertőtlenítésére, az ebédlő és a büfé előtti nagyobb tömörülések elkerülésére. Az ebédlő és a büfé előtt sorban állni csak a kijelölt pontokon, távolságtartással lehet. Étkezni diákoknak csak az ebédlőben és az osztálytermekben, tanároknak és nem pedagógus dolgozóknak az öltözőkben, a szertárakban és a tanáriban lehet. Megszűnik az étkezés lehetősége az alagsori közösségi térben.

4. A **tanulók hiányzása**

Annak a tanulónak az iskolai hiányzását, aki maga vagy vele egy háztartásban élő hozzátartozója a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak tekintjük. Igazolt hiányzásnak tekintendő továbbá, ha a gyermek, a tanuló hatósági karanténba kerül a részére előírt karantén időszakára.

Orvosilag igazolt allergiás betegek tüneteik mellett (köhögés/tüsszögés) is látogathatják az iskolát.

Amennyiben egy gyermeknél fertőzés tünetei észlelhetők, haladéktalanul elkülönítjük, egyúttal értesítjük az iskolaorvost/védőnőt, aki az érvényes eljárásrend szerint dönt a további teendőkről. Ha a tünetek alapján az iskolaorvos úgy dönt, hogy a gyermek nem tartózkodhat közösségben, a szülőket értesítjük, és megbeszéljük velük a gyermek iskolából való távozásának módját.

A háziorvos, házi gyermekorvos, illetve a kezelőorvos jogosult a COVID-19 fertőzés gyanújára vonatkozóan nyilatkozni.

Betegség esetén az akár 3 napnál hosszabb hiányzást szülő is igazolhatja.

Láng György

 igazgató

Budapest, 2021. május 4.